รัฐบาลไทย-ข่าวทำเนียบรัฐบาล-ก.อุตฯ ผนึก เอสซีจี และกทม. ทำโครงการจิตอาสาฯ แก้ปัญหาน้ำเสียด้วยนวัตกรรมชุดบำบัดน้ำเสียชุมชนและทุ่นกักขยะ
วันพฤหัสบดีที่ 9 กรกฎาคม 2563
ก.อุตฯ ผนึก เอสซีจี และกทม. ทําโครงการจิตอาสาฯ แก้ปัญหาน้ําเสียด้วยนวัตกรรมชุดบําบัดน้ําเสียชุมชนและทุ่นกักขยะ
กระทรวงอุตสาหกรรม ผนึก เอสซีจี และกทม. ทําโครงการจิตอาสาฯ แก้ปัญหาน้ําเสียด้วยนวัตกรรมชุดบําบัดน้ําเสียชุมชนและทุ่นกักขยะ นําร่องครั้งแรกที่คลองเปรมประชากร พร้อมเตรียมเดินหน้าโครงการต่อเนื่อง ที่คลองแสนแสบและแม่น้ําท่าจีน
นายกอบชัย สังสิทธิสวัสดิ์ ปลัดกระทรวงอุตสาหกรรม เปิดเผยว่า กระทรวงอุตสาหกรรม ได้รับมอบหมายจากศูนย์อํานวยการใหญ่จิตอาสาพระราชทาน (ศอญ.จอส.) ให้ร่วมบูรณาการพัฒนาคุณภาพน้ําในคลองเปรมประชากร เพื่อเทิดพระเกียรติเนื่องในโอกาสวันเฉลิมพระชนมพรรษา พระบาทสมเด็จพระวชิรเกล้าเจ้าอยู่หัว (รัชกาลที่ 10) เนื่องจากมีความเชี่ยวชาญด้านการพัฒนานวัตกรรม เพื่อช่วยเหลือประชาชนและมีผลงานที่ประสบสําเร็จ เช่น เครื่องพ่นหมอกไอน้ํา เครื่องขจัดมลพิษทางอากาศ Pm 2.5 และเครื่องผลิตน้ําสะอาดเคลื่อนที่ ฯลฯ
“จากการตรวจวัดคุณภาพน้ําในคลองเปรมประชากรตลอดสายในกรุงเทพฯ พบว่า เขตดอนเมืองและหลักสี่ เป็นพื้นที่ที่มีชุมชนอาศัยอย่างหนาแน่น และมีน้ําเน่าเสียมากที่สุด จึงเหมาะสมต่อการดําเนินโครงการฟื้นฟู จึงได้ประสานความร่วมมือกับเอสซีจี ซึ่งเป็นภาคเอกชนที่มีศักยภาพร่วมดําเนินการออกแบบและจัดทําระบบบําบัดน้ําเสียก่อนระบายน้ําลงคลองเปรมประชากร โดยทําการติดตั้งระบบบําบัดน้ําเสียที่ใช้ในครัวเรือน นําร่องที่อาคาร 8 แฟลตตํารวจ ทุ่งสองห้อง จํานวน 2 ยูนิต ซึ่งมีประสิทธิภาพในการบําบัดน้ําเสียชุมชน รวมถึงเอสซีจี ได้สนับสนุนถังดักไขมัน จํานวน 185 ถัง ให้กับชุมชนที่พักอาศัยในแฟลตตํารวจ ตลอดจนบ้านเรือน และร้านอาหาร ที่อยู่ในพื้นที่เขตหลักสี่ และเขตดอนเมือง เพื่อช่วยแก้ปัญหาน้ําเสียตั้งแต่ต้นทาง รวมถึงติดตั้งนวัตกรรมทุ่นกักขยะลอยน้ํา จํานวน 4 ชุด มอบให้เขตหลักสี่ และเขตดอนเมือง เพื่อช่วยลดปริมาณขยะตกค้าง ที่นอกจากจะทําให้การสัญจรทางน้ําสะดวกขึ้นแล้ว ยังช่วยป้องกันปัญหาระบบระบายน้ําขนาดใหญ่ขัดข้อง นับเป็นครั้งแรกที่ติดตั้งทุ่นกักขยะในคลอง โดยสามารถเคลื่อนย้ายไปติดตั้งบริเวณอื่นได้นอกจากนี้ กระทรวงฯ ยังจัดกิจกรรมจิตอาสากับผู้ที่มีส่วนเกี่ยวข้องในพื้นที่ จํานวน 200 คน เพื่อสร้างจิตสํานึกและการมีส่วนร่วมกับในการรักษาสิ่งแวดล้อม ขยายผลร่วมมือในใจคนให้เกิดความยั่งยืนของการฟื้นฟูคลองเปรมประชากร” นายกอบชัย กล่าว
นายยุทธนา เจียมตระการ ผู้ช่วยผู้จัดการใหญ่-การบริหารกลาง เอสซีจี กล่าวเพิ่มเติมว่า “เอสซีจีรู้สึกยินดีเป็นอย่างยิ่งที่ได้ร่วมกับกระทรวงอุตสาหกรรมในโครงการ “จิตอาสาสํารวจ ออกแบบจัดหาและติดตั้งชุดกรองน้ําเสียในคลองเปรมประชากร เฉลิมพระเกียรติฯ พระบาทสมเด็จพระวชิรเกล้าเจ้าอยู่หัวรัชกาลที่ 10” เพื่อพัฒนาคุณภาพน้ําในลําน้ําสาธารณะ และลุ่มน้ําสายหลักของประเทศ การสนับสนุนครั้งนี้เป็นการแก้ปัญหาเสีย และเป็นโครงการต้นแบบในการทดลองแก้ไขปัญหาน้ําเน่าเสียในเขตชุมชนเมืองในบริเวณที่มีอาคารบ้านเรือนพักอาศัยติดกับลําน้ําสาธารณะ
ทั้งนี้ เอสซีจีได้สนับสนุน 1. ชุดบําบัดน้ําเสียจากครัวเรือน ได้แก่ ถังดักไขมัน นวัตกรรมแบบดีไอวายที่เอสซีจีพัฒนาขึ้น โดยทําจากวัสดุที่หาซื้อได้ทั่วไป ราคาประหยัด ประกอบได้ง่าย โดยนําไปใช้กรองเศษอาหาร และช่วยแยกไขมันออกจากน้ําก่อนปล่อยน้ําทิ้งสู่ท่อระบายน้ํา และนวัตกรรมระบบบําบัดน้ําเสียไซโคลนิก (Zyclonic) จากเอสซีจี เป็นนวัตกรรมที่มีประสิทธิภาพในการขจัดของเสียและฆ่าเชื้อโรคในน้ําเสียจากครัวเรือน และห้องน้ํา ด้วยกระบวนการทางชีวภาพและเคมีไฟฟ้า จนสามารถได้น้ําที่ปราศจากสีและกลิ่น จึงสามารถนําน้ํากลับมาใช้ซ้ําได้ เช่น รดน้ําต้นไม้ หรือทําความสะอาดทั่วไป เป็นต้น โดยถังบําบัดน้ําเสีย 1 ถัง จะสามารถบําบัดน้ําเสียได้ถึง 600 ลิตรต่อวัน ทั้งยังมีขนาดเล็ก จึงติดตั้งและดูแลรักษาได้ง่าย และสามารถเชื่อมต่อกับบ่อเกรอะ และบ่อพักน้ําเสียของอาคาร 2. นวัตกรรมทุ่นกักขยะลอยน้ํา HDPE-Bone จากเอสซีจี เพื่อลดปัญหาขยะในแม่น้ําลําคลอง ทําหน้าที่เป็นทุ่นกักขยะ ที่มีกลไกฝาเปิด-ปิดที่อาศัยหลักการไหลของน้ําและแรงดัน ช่วยกักเก็บขยะลอยน้ํา โครงสร้างผลิตจากเม็ดพลาสติกพอลิเอทิลีน มีสารกันรังสียูวีจึงสามารถใช้งานกลางแจ้ง เนื้อวัสดุมีความแข็งแรง ทนทาน ทําให้อายุการใช้งานยาวนาน และน้ําหนักเบา สามารถรองรับขยะได้สูงสุด 700 กิโลกรัม ซึ่งนวัตกรรมทุ่นกักขยะลอยน้ํานี้ ได้มีการใช้ครั้งแรกในลําคลองบริเวณปากแม่น้ําจังหวัดระยอง สําหรับในครั้งนี้ได้มีการพัฒนาให้เหมาะสมกับพื้นที่ เพื่อจะช่วยให้การกักเก็บขยะในลําคลองสะดวกรวดเร็วขึ้น 3. สนับสนุนการปรับปรุงภูมิทัศน์ บริเวณแฟลตตํารวจทุ่งสองห้อง เพื่อความสวยงาม และปลอดภัยให้แก่ผู้อยู่อาศัย โดยใช้ผลิตภัณฑ์ขอบคันหิน (Curb Stone) ซึ่งผลิตจากวัสดุเหลือใช้จากกระบวนการผลิต ตามแนวคิดเศรษฐกิจหมุนเวียน ในเรื่องการใช้ทรัพยากรอย่างคุ้มค่า “นายยุทธนา กล่าวในตอนท้าย
สําหรับคลองเปรมประชากรมีความยาวกว่า 50 กิโลเมตร ไหลผ่านจังหวัดกรุงเทพฯ ปทุมธานี และพระนครศรีอยุธยา ทั้งนี้ กระทรวงอุตสาหกรรมได้ดําเนินกิจกรรมจิตอาสาเพื่อพัฒนาคุณภาพน้ําในลําน้ําและลุ่มน้ําสายหลักของประเทศ ดําเนินการแล้วเสร็จ 2 โครงการ ได้แก่ คลองเปรมประชากร มีโรงงานบริเวณโดยรอบคลองดังกล่าว จํานวน 104 โรง และ 1 นิคมอุตสาหกรรม ซึ่งมีระบบบําบัดน้ําเสียอยู่ และมีโรงงานที่ระบายน้ําทิ้งลงคลองฯ เพียง 23 โรงเท่านั้น ส่วนคลองอู่ตะเภา/ทะเลสาบสงขลา ได้ให้โรงงานทุกแห่งลงนามบันทึกความร่วมมือ (MOU) บําบัดน้ําก่อนปล่อยน้ํา การรณรงค์เข้าสู่อุตสาหกรรมสีเขียว (Green Industry) และการใช้น้ําตามหลัก 3 R (Reduce Reuse Recycle) รวมทั้งการอบรมเครือข่ายเพื่อร่วมเฝ้าระวังคอยเป็นหูเป็นตาสอดส่องดูแล สําหรับในระยะต่อไปปี 2563-2564 กระทรวงฯ มีแผนดําเนินโครงการ ณ แม่น้ําท่าจีน ซึ่งมีโรงงานหลายแห่งตั้งอยู่ และคลองแสนแสบ ที่อยู่ใกล้กับนิคมอุตสาหกรรมบางชัน